ગાજિયાબાદઃ વર્ષ 2019ની લોકસભા ચૂંટણી પહેલાં ભાજપના રામ મંદિર આંદોલનને નબળું કરવા માટે સમાજવાદી પાર્ટીએ ભગવાન કૃષ્ણને આગળ કર્યા છે. પુત્ર અખિલેશ યાદવે સેફઈમાં ભગવાન કૃષ્ણની 50 ફૂટ ઊંચી પ્રતિમા લગાવાયા બાદ હવે મુલાયમ સિંહે કૃષ્ણને સમગ્ર દેશના આરાધ્ય કહ્યા છે. એટલું જ નહિ, તેમણે કૃષ્ણને રામની સરખામણીએ વધુ પૂજનીય ગણાવ્યા છે. રામ અને કૃષ્ણ વિશે મુલાયમે કહ્યું કે, ‘યાદવ સમાજ શ્રીકૃષ્ણના વંશજ છે અને કૃષ્ણની જેમ તમામને સમાન માને છે. શ્રીકૃષ્ણે સમાજના દરેક વર્ગને સમાન માન્યો છે અને આ જ કારણ છે કે કૃષ્ણને સમગ્ર દેશમાં સમાન રીતે પૂજવામાં આવે છે, જ્યારે રામ માત્ર ઉત્તર ભારતમાં પૂજવામાં આવે છે. એટલું જ નહિ, ભારતની બહાર પણ કૃષ્ણનું નામ છે.’